《归舍吟》
宋代·孔武仲

长堤夹天沟，浩荡东风流。
上有骑马客，枯髯清两眸。
马后无飞骑，马前无呜驺。
进无趑趄谒，退无轻侠游。
携金入市卖，十铺不一售。
包裹却归舍，置之床一头。
半夜光满屋，潜知是精鏐。
贵物莫贱货，不如深巷收。
一旦遇知者，堆斗价可求。
寄谢路傍子，神珠难闇投。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。